Програмата на Народен театър “Иван Вазов” през уикенда (22-24.02.) – Обичам българското кино – BulgarianCinema.com
21.02.2019 21.02.2019 bulgariancinema_admin
През петъчната вечер, зрителите могат да гледат “Духът на поета” от 19:00ч с участието на Христо Мутафчиев, Валентин Танев и Павлин Петрунов. Как някогашните борци за свобода се превръщат в диктатори – без да правят преврати, с официалното съгласие на народа и с всички лостове на демокрацията. Един сън на Стефан Стамболов, в който със Захарий Стоянов трябва да решат какво да правят с внезапно появилият се „поет от корицата на Читанката”. Бившите апостоли и настоящи властници са изправени пред най-тежкия избор.
“Опит за летене” е в събота от 19:00ч. 40 години по-късно шедьовърът на Йордан Радичков отново е на сцената на Народния театър, и отново сътворен от звездна компания от актьори. Всичко в тази смешно-драматична история започва с появата на един… скитащ балон, откъснал се от фронтовете на Втората световна война, която изневиделица се появава над Аврамови махали. Това събитие води до сформирането на три групи селяни, които започват преследването на балона. Любопитното е, че един от актьорите в спектакъла – Георги Мамалев, участва и в първата постановка на „Опит за летене” в Народния театър през 1979 г. година, но в друга роля.
„Дивата патица” също от 19:00ч е пиеса на Хенрик Ибсен – един от най-важните и поставяни драматурзи в световния театър. Завръщане от чужбина разкрива неподозирани семейни тайни, които преминават през две семейства в три поколения. Изплуването на тайните поставя въпроса, доколко истината и справедливостта имат място в едно общество, в което успеха, имиджа и печалбата са гарант за лично щастие. Това са част от основните теми на Ибсен, вкарани в контекст на един необичаен домашен любимец – дивата патица и най-вече в контекста на фотографията – основно занимание на част от героите в пиесата. „Дивата патица” е и предчувствие за епохата на самонаблюдение, в която живеем и в която снимането замества живеенето.
Култовият американски драматург Едуард Олби отново е на сцената на Народния театър – този път с не по-малко известната си и отличавана с редица престижни награди пиеса „Три високи жени”, която се поставя за първи път на първата ни сцена. С пиесата на един от най-харесваните съвременни автори се заема младият режисьор Стефан Спасов, за когото това ще е дебют в Народния театър. В събота от 19:00ч.
В неделния ден от 19:00ч е “Един безумен ден”. Един от най-добрите, водещи артисти на Народния театър „Иван Вазов” Михаил Петров, повежда Нова вълна млади талантливи актьори и опитни, блестящи професионалисти, в шеметен карнавал! Уникален спектакъл, в който си дават щастлива среща театър, музика, песен, танц, балет, живопис. Една красива авантюра. Празнична еуфория за душата и сетивата на зрителите.
В “Рицар на Светия дух” също от 19:00ч, Фильо Гологана призовава в алкохолен делириум духа на своя приятел – адвоката и писател Алеко Константинов, нелепо убит през 1897, докато се вози във файтон заедно с Михаил Такев, също адвокат. Карнавално, с изключителна игра с езика и с актьорска пластичност, представлението разиграва процеса, в който Алеко, явен като Светъл дух, парадоксално защитава своите убийци. Спектакъл за националните герои и идеали, за състоянието на духа в миналото и настоящето.
Тук можете да закупите билети за постановките.
← “Маргарит и Маргарита”
Viber стикер “Нали не ми се сърдиш?” →
25.09.2018 bulgariancinema_admin Comments Off on Българското кино оживява и във Viber с култови стикери и Community за ценители